Ehdotus NEUVOSTON ASETUS komission päätösten N:o 2277/96/EHTY ja N:o 1889/98/EHTY nojalla käyttöön otettuja polkumyynnin ja tukien vastaisia toimenpiteitä sekä kyseisten päätösten mukaisia, vireillä olevia polkumyynnin ja tukien vastaisia tutkimuksia, valituksia ja hakemuksia koskevista siirtymäkauden säännöksistä

(komission esittämä)

PERUSTELUT

Euroopan hiili- ja teräsyhteisön (EHTY) perustamissopimuksen voimassaolo päättyy 23. heinäkuuta 2002. Tämän jälkeen aikaisemmin EHTY:n perustamissopimuksen soveltamisalaan kuuluneet tuotteet kuuluvat Euroopan yhteisön perustamissopimuksen soveltamisalaan.

Komissio on tehnyt kaksi peruspäätöstä eli komission päätökset N:o 2277/96/EHTY ja N:o 1889/98/EHTY EHTY-tuotteita koskevista polkumyynnin ja tukien vastaisista tutkimuksista ja toimenpiteistä.

Osa kyseisten kahden päätöksen nojalla käyttöön otetuista toimenpiteistä on edelleen voimassa 23. heinäkuuta jälkeen, ja tällöin voi edelleen olla kesken valitusten ja hakemusten käsittelyjä ja tutkimuksia.

Oheisella ehdotuksella pyritään selkeyttämään kyseisten toimenpiteiden, valitusten ja tutkimusten oikeudellista tilannetta toteamalla selvästi, että 23. heinäkuuta 2002 jälkeen niihin sovelletaan polkumyynnin ja tukien vastaisia neuvoston perusasetuksia (neuvoston asetukset (EY) N:o 384/96 ja (EY) N:o 2026/97), jotka on annettu EY:n perustamissopimuksen 133 artiklan nojalla.

Ehdotus NEUVOSTON ASETUS komission päätösten N:o 2277/96/EHTY ja N:o 1889/98/EHTY nojalla käyttöön otettuja polkumyynnin ja tukien vastaisia toimenpiteitä sekä kyseisten päätösten mukaisia, vireillä olevia polkumyynnin ja tukien vastaisia tutkimuksia, valituksia ja hakemuksia koskevista siirtymäkauden säännöksistä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen [1],

[1]

sekä katsoo seuraavaa:

(1) Euroopan hiili- ja teräsyhteisön (EHTY) perustamissopimuksen, jäljempänä 'EHTY-sopimus', voimassaolo päättyy 23 päivänä heinäkuuta 2002.

(2) Nykyisin EHTY-sopimuksen soveltamisalaan kuuluvat tuotteet kuuluvat 24 päivästä heinäkuuta 2002 Euroopan yhteisön perustamissopimuksen soveltamisalaan.

(3) Komissio on ottanut käyttöön polkumyyntitoimenpiteitä polkumyynnillä muista kuin Euroopan hiili- ja teräsyhteisön jäsenvaltioista tapahtuvalta tuonnilta suojautumisesta tehdyn komission päätöksen N:o 2277/96/EHTY [2], jäljempänä 'polkumyynnin peruspäätös', nojalla. Toimenpiteet on yleensä otettu käyttöön viisivuotiskaudeksi polkumyynnin peruspäätöksen 11 artiklan 2 kohdan mukaisesti. Jotkin näistä toimenpiteistä, jäljempänä 'EHTY-polkumyyntitoimenpiteet', eivät kuitenkaan ole EHTY-sopimuksen voimassaolon päättyessä olleet voimassa koko viisivuotiskautta. Jotkin polkumyynnin peruspäätöksen nojalla vireille pannut tutkimukset saattavat niin ikään olla kesken EHTY-sopimuksen voimassaolon päättyessä, jäljempänä 'vireillä olevat polkumyyntitutkimukset'. Joidenkin polkumyynnin peruspäätöksen säännösten nojalla jätettyjen valitusten tai muiden tutkimuksen vireillepanoa koskevien hakemusten käsittely saattaa myös olla kesken EHTY-sopimuksen voimassaolon päättyessä, jäljempänä 'vireillä olevat polkumyyntitutkimushakemukset'.

[2] EYVL L 308, 29.11.1996, s. 11. Päätös sellaisena kuin se on viimeksi muutettuna komission päätöksellä N:o 435/2001/EHTY (EYVL L 63, 3.3.2001, s. 14).

(4) Tämän vuoksi on aiheellista antaa säännökset, joilla mahdollistetaan EHTY-polkumyyntitoimenpiteiden soveltamisen jatkaminen EHTY-sopimuksen voimassaolon päätyttyä polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta annetun neuvoston asetuksen (EY) N:o 384/96 [3], jäljempänä 'polkumyynnin perusasetus', mukaisesti, ja soveltaa siitä eteenpäin kyseisiin toimenpiteisiin polkumyynnin perusasetuksen säännöksiä. EHTY-sopimuksen voimassaolon päättyessä mahdollisesti kesken olevia polkumyyntitutkimuksia olisi jatkettava ja ne olisi päätettävä polkumyynnin perusasetuksen säännösten mukaisesti, ja kyseisiin tutkimuksiin perustuviin mahdollisiin polkumyyntitoimenpiteisiin olisi sovellettava polkumyynnin perusasetuksen säännöksiä. Samoin myös vireillä oleviin polkumyyntitutkimushakemuksiin olisi EHTY-sopimuksen voimassaolon päätyttyä sovellettava polkumyynnin perusasetuksen säännöksiä.

[3] EYVL L 56, 6.3.1996, s. 1. Asetus sellaisena kuin sen viimeksi muutettuna asetuksella (EY) N:o 2238/2000 (EYVL L 257, 11.10.2000, s. 2).

(5) Tässä yhteydessä on syytä muistaa että polkumyyntiä koskevan peruspäätöksen säännökset käytännöllisesti katsoen vastaavat täysin, yhteisön päätöksentekomenettelystä annettuja säännöksiä lukuun ottamatta, polkumyynnin perusasetuksen säännöksiä.

(6) Komissio on myös ottanut käyttöön tasoitustoimenpiteitä muista kuin Euroopan hiili- ja teräsyhteisön jäsenvaltioista tapahtuvalta tuetulta tuonnilta suojautumisesta tehdyn komission päätöksen N:o 1889/98/EHTY [4], jäljempänä 'tukien vastainen perusasetus', nojalla. Toimenpiteet on yleensä otettu käyttöön viisivuotiskaudeksi tukien vastaisen perusasetuksen 18 artiklan 1 kohdan mukaisesti. EHTY-sopimuksen voimassaolon päättyessä jotkin näistä toimenpiteistä, jäljempänä 'EHTY-tasoitustoimenpiteet', eivät kuitenkaan ole vielä olleet voimassa koko viisivuotiskautta. Jotkin tukien vastaisen peruspäätöksen nojalla vireille pannut tutkimukset saattavat niin ikään olla EHTY-sopimuksen voimassaolon päättyessä vielä kesken, jäljempänä 'vireillä olevat tukien vastaiset tutkimukset'. Joidenkin tukien vastaisen peruspäätöksen säännösten nojalla jätettyjen valitusten tai muiden tutkimuksen vireillepanoa koskevien hakemusten käsittely saattaa myös olla kesken EHTY-sopimuksen voimassaolon päättyessä, jäljempänä 'vireillä olevat tukien vastaista tutkimusta koskevat hakemukset'.

[4] EYVL L 245, 4.9.1998, s. 3.

(7) Tämän vuoksi on aiheellista antaa myös säännökset, joilla mahdollistetaan EHTY-tasoitustoimenpiteiden soveltamisen jatkaminen EHTY-sopimuksen voimassaolon päätyttyä muista kuin Euroopan yhteisön jäsenvaltioista tapahtuvalta tuetulta tuonnilta suojautumisesta annetun neuvoston asetuksen (EY) N:o 2026/97 [5], jäljempänä tukien vastainen perusasetus', mukaisesti, ja soveltaa siitä eteenpäin kyseisiin toimenpiteisiin tukien vastaisen perusasetuksen säännöksiä. EHTY-sopimuksen voimassaolon päättyessä mahdollisesti kesken olevia tukien vastaisia tutkimuksia olisi jatkettava ja ne olisi päätettävä tukien vastaisen perusasetuksen säännösten mukaisesti, ja kyseisiin tutkimuksiin perustuviin mahdollisiin tasoitustoimenpiteisiin olisi sovellettava tukien vastaisen perusasetuksen säännöksiä. Samoin myös vireillä oleviin tukien vastaista tutkimusta koskeviin hakemuksiin olisi EHTY-sopimuksen voimassaolon päätyttyä sovellettava tukien vastaisen perusasetuksen säännöksiä.

[5] EYVL L 288, 21.10.1997, s. 1.

(8) Tässä yhteydessä on syytä muistaa että tukien vastaisen peruspäätöksen säännökset käytännöllisesti katsoen vastaavat täysin, yhteisön päätöksentekomenettelystä annettuja säännöksiä lukuun ottamatta, tukien vastaisen perusasetuksen säännöksiä,

ON ANTANUT TÄMÄN ASETUKSEN:

1 artikla

(1) Polkumyyntitoimenpiteet, jotka on otettu käyttöön komission päätöksen N:o 2277/96/EHTY nojalla ja jotka ovat voimassa 23 päivänä heinäkuuta 2002 (liitteessä I mainitut polkumyyntitoimenpiteet), pysyvät edelleen voimassa ja niihin sovelletaan 24 päivästä heinäkuuta 2002 neuvoston asetuksen (EY) N:o 384/96 säännöksiä.

(2) Laskettaessa, minä päivänä liitteessä I mainittujen polkumyyntitoimenpiteiden voimassaolo neuvoston asetuksen (EY) N:o 384/96 11 artiklan 2 kohdan mukaisesti päättyy, huomioon on otettava kyseisten toimenpiteiden alkuperäinen voimaantulopäivä.

(3) Tutkimukset, jotka on pantu vireille komission päätöksen N:o 2277/96/EHTY nojalla ja jotka ovat 23 päivänä heinäkuuta 2002 edelleen kesken, sekä mahdolliset valitukset ja tutkimuksen vireillepanoa koskevat hakemukset, joiden käsittely on kyseisenä päivänä vielä kesken, pysyvät edelleen voimassa ja niihin sovelletaan 24 päivästä heinäkuuta 2002 neuvoston asetuksen (EY) N:o 384/96 säännöksiä. Mahdollisiin tällaiseen vireillä olevaan polkumyyntitutkimukseen, valitukseen tai hakemukseen perustuviin polkumyyntitoimenpiteisiin sovelletaan neuvoston asetuksen (EY) N:o 384/96 säännöksiä.

2 artikla

(1) Tasoitustoimenpiteet, jotka on otettu käyttöön komission päätöksen N:o 1898/98/EHTY nojalla ja jotka ovat edelleen voimassa 23 päivänä heinäkuuta 2002 (liitteessä II mainitut tasoitustoimenpiteet), pysyvät edelleen voimassa, ja niihin sovelletaan 24 päivästä heinäkuuta 2002 neuvoston asetuksen (EY) N:o 2026/97 säännöksiä.

(2) Laskettaessa, minä päivänä liitteessä II mainittujen, tukien vastaisten toimenpiteiden voimassaolo neuvoston asetuksen (EY) N:o 2026/97 18 artiklan 1 kohdan mukaisesti päättyy, huomioon on otettava kyseisten toimenpiteiden alkuperäinen voimaantulopäivä.

(3) Tutkimukset, jotka on pantu vireille komission päätöksen N:o 1898/98/EHTY nojalla ja jotka ovat 23 päivänä heinäkuuta 2002 edelleen kesken, sekä mahdolliset valitukset ja tutkimuksen vireillepanoa koskevat hakemukset, joiden käsittely on kesken 23 päivänä heinäkuuta 2002, pysyvät edelleen voimassa ja niihin sovelletaan 24 päivästä heinäkuuta 2002 neuvoston asetuksen (EY) N:o 2026/97 säännöksiä. Mahdollisiin tällaiseen vireillä olevaan tukien vastaiseen tutkimukseen, valitukseen tai hakemukseen perustuviin tasoitustoimenpiteisiin sovelletaan neuvoston asetuksen (EY) N:o 2026/97 säännöksiä.

3 artikla

Tämä asetus tulee voimaan 24 päivänä heinäkuuta 2002.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä .....2002.

Neuvoston puolesta

Puheenjohtaja

LIITE I

23. heinäkuuta 2002 voimassa olevat EHTY-polkumyyntitoimenpiteet

>TAULUKON PAIKKA>

>TAULUKON PAIKKA>

LIITE II

23. heinäkuuta 2002 voimassa olevat EHTY-tuotteita koskevat tukien vastaiset toimenpiteet

>TAULUKON PAIKKA>